

**ÞJÓNUSTA VIÐ ÞOLENDUR KYNBUNDINS OFBELDIS OG HEIMILISOFBELDIS Á SUÐURLANDI**

Grímsnes- og Grafningshreppur

Iða Marsibil Jónsdóttir sveitarstjóri

Stjórnsýsluhúsinu BORG

805 Selfoss

Selfossi, 10. desember 2024

Efni: Umsókn um styrk til SIGURHÆÐA

Kæri samstarfsaðili í SIGURHÆÐUM

Fyrir hönd SIGURHÆÐA færi ég Grímsnes- og Grafningshreppi innilegar þakkir fyrir lofsverðan stuðning og gefandi samstarf í þágu skjólstæðinga SIGURHÆÐA. Samstaðan um þetta sunnlenska samfélags- og lýðheilsuverkefni í fjórðungnum er aðdáunarverð og vekur víða mikla og verðskuldaða athygli.

Starf Sigurhæða hefur á árinu 2024 verið með hefðbundnum hætti, en starfið hefur þróast og nýjungar verið innleiddar. Nú er svo komið að um 350 skjólstæðingar hafa verið eða eru í langtímaþjónustu, sem innifelur einstaklingsviðtöl, hópameðferð, EMDR áfallameðferð og einnig viðtöl við lögreglu, lögmann, innflytjendafræðslu og túlkun eftir atvikum. Þá er ráðgjöf við aðstandendur vaxandi þáttur í starfseminni. Á árinu 2024 hefur svokölluð ASSYST hópameðferð verið innleidd, en hún byggir á EMDR meðferðinni og er aðferðafræði þar sem unnt er að vinna með EMDR í hópum. Meðferðaraðilarnir okkar fjórir fengu allir þjálfun og leyfisveitingu hjá þeim erlendu aðilum sem hafa þróað ASSYST og eru þeir fyrstu hér á landi (sjá viðhengi). Markmiðið er að sérhæfð áfallamiðuð nálgun nái til fleiri og biðlistar minnki. Innleiðingin hófst núna síðsumars og árangurinn er framar björtustu vonum. Þetta er aðeins eitt dæmi um það hversu faglegt og sveigjanlegt starf Sigurhæða er, þar er brugðist fljótt við þeim lærdómi og reynslu sem jafnharðan aflast og ábendingum um það sem betur má fara.

Á árinu létum við í annað sinn framkvæma óháða úttekt á Sigurhæðum. Hún byggir á svörum frá skjólstæðingum, samstarfsaðilum, meðferðaraðilum og Soroptimistasystrum. Niðurstöðurnar eru frábærar (sjá viðhengi).

Haustið 2021 var sett fram sú stefna fyrir hönd SIGURHÆÐA að sveitarstjórnarstigið á Suðurlandi fjármagni þriðjung af kostnaðaráætlun hvers árs. Kostnaðaráætlun fyrir árið 2025 er kr. 56.357.250 og hefur lítið breyst á milli ára. SIGURHÆÐIR hafa frá árinu 2022 verið áhersluverkefni í Sóknaráætlun Suðurlands með 5 mkr. framlagi og hefur verið sótt um áframhald á þeirri stöðu fyrir árið 2025, fjórða árið í röð. Sú styrkupphæð sem hér er sett fram gagnvart sveitarfélaginu er reiknuð út frá hlutfallslegum íbúafjölda að teknu tilliti til framlags frá SASS.

 **Við sækjum hér með um kr. 273.094 frá Grímsnes- og Grfningshreppi.**

Bankaupplýsingar:

Soroptimistaklúbbur Suðurlands

Kt. 620210-1370

Rn. 0325-13-400047

Vinsamlegast gerið undirritaðri viðvart ef óskað er eftir reikningi.

Með innilegu þakklæti fyrir gefandi samstarf og bestu kveðjur um heillaríka framtíð.

Virðingarfyllst,

Hildur Jónsdóttir

verkefnisstjóri SIGURHÆÐA

Fylgiskjöl:

Kostnaðaráætlun 2025

Kostnaðarskipting sveitarfélaga

Mat á Sigurhæðum

Upplýsingar um ASSYST

Selfossi, 10. desember 2025